
«No passa cada dia que algú ens necessiti (de fet, no és gens habitual que algú ens necessiti)». Dramatúrgia: Albert Boronat, Judith Pujol, Carme Portaceli. Direcció: Carme Portaceli. Intèrprets: Carme Conesa, Carlota Olcina, Inma Cuevas, Gabriela Flores, Pilar Matas, Rosa Renom, Carlota Ferrer, Jordi Collet, Ferran Carvajal, Nao Albet, Borja Luna, David Fernández Fabu, Mohamed el Bouhali, Eduard Farelo, entre altres. Interpretació musical en directe: The Sey Sisters (Edna, Kathy, Yolanda). Dansa: Sol Picó. Espai escènic: Paco Azorín. Disseny audiovisual: Miquel Àngel Raió. Vestuari: Carlota Ferrer. Coreografia: Ferran Carvajal. Il·luminació: David Picazo. Banda sonora: Jordi Collet. Ajudantia de direcció: Judith Pujol. Fotografia: Geraldine Leloutre. Produció: Grec 2020. Teatre Grec Montjuïc, Barcelona. Del 4 al 5 de juliol.
_________________________________________________________
Un teatre de “guerra” que lamentablent s'esguerra
Diu la directora Carme Portaceli en el programa de mà —bé, de mà, no, virtual, per mor del coronavirus— que la dramaturga Susan Sontag (Nova York, 1933 - 2004) va anar a la ciutat bosniana de Sarajevo —era l'agost del 1993—, enmig del terrible setge que la ciutat patia, per representar-hi l'obra «Tot esperant Godot» de Samuel Beckett en plena guerra. Afegeix Portaceli que el teatre de Sarajevo estava ple de públic que, a pesar del perill dels franctiradors serbis i els obusos, volien participar d'aquell ritual col·lectiu sota qualsevol risc.

Crec que aquesta reflexió de la directora Carme Portaceli reflecteix l'esperit amb el qual s'ha arriscat a muntar aquest espectacle de títol quilomètric. Amb un esperit que tingués caràcter de ritual, de retorn després del “setge” del coronavirus i per intentar reconfortar també tant els intèrprets, músics i tècnics com els espectadors.

Les presses no són amigues del teatre. Carme Portaceli ha hagut de deixar aparcat fins a l'any vinent l'adaptació de «La casa de los espíritus», d'Isabel Allende i ha acceptat la proposta que el Grec li ha fet en un temps rècord que s'evidencia quan tots els intèrprets ballen, es mouen, giren i giren sobre les tarimes ho fan amb el bloc del guió a les mans convertint el que seria una olla barrejada de fragments monologats en una aparent lectura dramatitzada, salpebrada, això sí, amb una treballada il·luminació, esquitxades de projecció sobre el rocam del Grec i amb elements de vestuari mínims —caretes, carotes i altres artilugis propis de la Commedia dell'Arte— i píndoles musicals com un bàlsam amb el trio de The Sey Sisters i la coreografia electritzant amb Sol Picó, a quatre mans amb Ferran Carvajal.

Però el farcit de fragments de textos, des de Shakespeare a Daniel Defoe, Henrik Ibsen, Albert Camus, Oscar Wilde, Charlotte Brontë, Caryl Churchill, Roland Schimmelpfennig o l'ajornada Isabel Allende, sense oblidar Angélica Liddell —precisament col·lega de Grec i veïna de l'amfiteatre al Teatre Lliure amb el provocatiu muntatge «The Scarlet Letter»—, es converteix en un poti-poti que està més al servei d'allò que es vol simbolitzar que no pas d'un discurs que qualli unitàriament en els espectadors amb el fil terapèutic postcoronavirus, si és que es pot parlar d'un “post” tan aviat.

Al costat d'un estol d'intèrprets de primera fila —la fitxa artística en deixa constància— hi ha la sensació que la precarietat en el procés d'assaig i composició de la dramatúrgia ha jugat a la contra i que, comparat per exemple amb un altre poti-poti, el de la companyia inaugural Baró d'Evel —igualment preparat amb poc temps—, li ha faltat aquell alè poètic que endolcís la duresa del “poti-poti” versus monòleg sisplau per força.

Malgrat tot, l'espectacle lluita aferrissadament per oferir aquests moments de guspira i els seus intèrprets també ho fan, tot i que ho aconsegueixen excepcionalment, tant des de la paraula com des de la plàstica o la música, només en moments determinats, aquells que serveixen per muntar un vídeo de pocs minuts perquè, al vídeo, com al cinema, “tot era bonic”.

Andreu Sotorra, Clip de Teatre, 6 juliol 2020

Desori al pont de comandament

A vegades, és necessari caure, per tornar-se a aixecar. Aquest és el veredicte de «No passa dia que algú ens necessiti (de fet, no és gens habitual que algú ens necessiti)». Un accident ensenya la dificultat de voler estrenar una peça embastada. És el que passa amb la darrera proposta de Carme Portaceli, lamentablement. Va acceptar el repte del Grec de presentar una peça que substituís l'adaptació de la novel·la «La casa de los espíritus», d'Isabel Allende. Veient aquest descontrol (en part, fil de la dramatúrgia, feta a queixalades) posa en valor el bon resultat d'«A tocar!», tirant de contenció, i construint un senzill homenatge però molt ben atemperat i amb un treball plàstic de Frederic Amat que li feia de coixí, que també jugava amb el handicap de la immediatesa.

Es juga al límit amb el laberint escènic de Paco Azorín i el vestuari de lluentons amagat sota els abrics de Carlota Ferrer. Tot despullat, com si fos un assaig, la sensació havia de ser de desori, de fi d’època, d’Apocalipsi, de canvi de pantalla, amb el Covid-19 i les mascaretes de ganxo per connectar amb el món real de la platea). Però aquesta idea, aparentment senzilla, només pren forma en els instants coreogràfics (regnant Sol Picó) o amb The Sey sisters («La tienda de los horrores», «Els Jocs Florals de Canprosa») perquè no surten del seu guió amb unes cançons precioses i rítmiques. (En realitat, hauria estat molt bé que despleguessin molt més el seu potencial). El surrealisme de les faules es queda en un pla molt baix i no pren forma de sintonia, imprescindible per guiar aquest transatlàntic, que va voler salpar amb tota la voluntat però sense ordenar abans les cartes de navegació. L'equip és tan ampli (Rosa Renom, llegint un fragment traduït d'Angélica Liddell, de l'«Usted es tan sensible, señor puta»; o Nao Albet estossegant i estornudant per anar escampant el virus i amb Eduard Farelo amb un fragment del «Tot esperant Godot»).

Carme Portaceli és una dona de teatre, que transforma les pulsions per un tema, habitualment, en un discurs carregat d’emocions i de raons, a l’escenari. Pot fer lluita militant («Només són dones», «Què va passar quan Nora va deixar el seu home», Jane Eyre), denúncia política («La nostra escola») o un petardeig farsesc que gira com un mitjó els contes i la mirada de la societat hipòcrita («Fairy»). Valenta, va sumar-se al coratge del Grec de ser-hi en l’arrencada del festival. I en va voler fer una cuina ràpida (que no necessàriament, insípida) amb un recull de textos sota el títol provocador. El resultat, però, és el d’una tripulació que no troba el rumb, que ha perdut la brúixola. Els germans Marx es van fer mítics amb el merder dins del camarot a «Un dia en l'òpera». El desordre és un element que pot ser fèrtil però que, paradoxalment, cal ordenar-lo molt bé, perquè arribi nítid al públic.
Jordi Bordes, Recomana, 5 juliol 2020

No passa cada dia que el caos escènic ho domini tot

I és ben cert: no passa cada dia, que un grapat de creadors i creadores i actors i actrius de prestigi merescut, es reuneixen a un espai escènic emblemàtic i en un moment especialment dramàtic de la nostra realitat escènica, vital, econòmica i social, per tal de donar origen a una proposta tan mancada  de nord ( i de sud, i d’est, i d’oest),i  tan anodina, insípida i necessitada d’un mínim  de  direcció i orientació com aquesta. Sí, ja ho sabem: vivim temps marcats per la urgència. Sí, ja ho sabem: vivim temps en els quals el simple fet de poder estar a l’escenari davant d’un públic no virtual —un públic que també assumeix la seva part de risc per ta de participar a la cerimònia—, ja constitueix per si mateix un esdeveniment. Però no ens enganyem: la urgència dels temps, no constitueix en cap cas una carta blanca que eximeix d’exigència creativa als creadors. Si oblidem aquesta exigència, deixem reduït l’acte artístic al simple fet del retrobament. I resulta molt perillós (ara mateix, però també de cara al nostre futur teatral) assumir que cal situar el retrobament per damunt de la creativitat. Doncs a la proposta que ens presenta Carme Portaceli, es diria que el retrobament vol aconseguir que ens oblidem de  l’acte artístic. Lamentablement, el puzle absolutament desorientat que reuneix aquesta proposta, prescindeix ja per començar per complert de la necessitat de presentar els textos seleccionats integrant-los en un determinat context: per posar un simple exemple, si vols ajuntar la seminal i inevitable pesta de Camus amb aquell desolador conte d’hivern que ens va explicar Shakespeare, cal que et molestis a visualitzar els lligams que existeixen entre les dues formes de confinament de les quals ens estan parlant els respectius confinaments visualitzats a les deu obres. No: decididament, amb la tan fàcil com previsible i inevitable fórmula de recordar-nos tots els mals que provoca el neoliberalisme, no n'hi ha prou per justificar una proposta que si no hagués gaudit dels beneficis subvencionats d’un festival, difícilment s’hauria pogut representar. Cal tornar a dir-ho:  cal —tant a la nova com a la vella normalitat— que allò que passa a l’escenari mereixi ser recolzat no pas pel seu valor simbòlic (el valor d’una lectura dramatitzada poc assajada en la qual una esforçada coreografia mínima pretén fer-nos oblidar la feblesa de tot plegat) sinó per la seva força creativa. I en aquest cas, aquesta sembla més aviat absent.

Ramon Oliver, Recomana, 5 juliol 2020

En grupo, que no en equipo

¿Sabéis ese típico trabajo grupal en el que, después de repartir los apartados, no se vuelve a quedar hasta poco antes de la presentación? En él, cada miembro elabora como puede su parte para finalmente volcarlo todos en un mismo proyecto, que resulta poco cohesionado. Algo así es lo que ocurre con «No passa cada dia que algú ens necessiti (de fet no és gens habitual que algú ens necessiti)», un cajón de sastre de lecturas dramatizadas, música, danza, vídeo y pinturas hechas en directo.

El contenido, una selección de textos de ámbitos y épocas diversas que comparten algún aspecto del confinamiento, entendido este de forma muy amplia. Desde la peste, la guerra o el aislamiento de los presos hasta el análisis de la pérdida del ritual colectivo o de la importancia del hogar como concepto. Incluso hay cabida para una adaptación de la fábula de la hormiga y la cigala centrada en la trata de personas. Además de textos, también hay momentos para otras disciplinas como la danza de Sol Picó, pero todo ello como una sucesión inconexa. Mientras tanto, en la pared, videocreaciones o pinceladas realizadas en directo, una especie de reinterpretación creada por Miquel Àngel Raió. 

El espectáculo, dirigido por Carme Portaceli, ha sido creado en las difíciles condiciones del confinamiento y se nota. Por un lado por las escrupulosas medidas de seguridad —actores con mascarillas florales cuando no hablan y micrófonos recubiertos de plásticos desechables—. Pero no solo por eso. Sobre el escenario, una veintena de artistas, habituales colaboradores de la directora, repartidos por el espacio, actuando por turnos y acompañando de diversas maneras, algunas bastante pobres, la acción principal. El conjunto resulta irregular, con algunos momentos más interesantes que otros pero dejando la sensación de no tener un hilo o evolución. Un ejemplo muy claro son los dos temas que interpretan The Sey Sisters que, acompañadas por un piano en directo, logran alguno de los momentos más emocionantes de la noche. Y sin embargo tiene forma de pegote, como si de un descanso con minutos musicales se tratara.

El trabajo de movimiento con el que acompaña sus fragmentos Ferran Carvajal o el final, en el que Nao Albet recupera su trabajado personaje de «Esperant Godot», esta vez junto a Eduard Farelo, son algunos de los destellos más luminosos. Pero lo cierto es que el resultado global se queda en intrascendente, una de esas experiencias que llegan y se van sin pena ni gloria.

Alba Cuenca Sánchez, Recomana, 6 juliol 2020

No passa cada dia…

“Els peixos comencen a tenir ulls humans”, ens deia ahir Rosa Renom llegint un text rabiós d’Angélica Liddell, que defineix molt bé la impotència amb què assistim al genocidi consuetudinari de migrants africans al Mediterrani. Liddell ve a dir que si els negres són humans, quan nosaltres mengem els peixos que hem pescat al mar fem un acte d’antropofàgia. Amb aquesta tremenda declaració arrenca l’espectacle que ha concebut i dirigit Carme Portaceli al Teatre Grec, titulat «No passa cada dia que algú ens necessiti (de fet, no és gens habitual que algú ens necessiti)». La dramatúrgia de Portaceli, cosignada amb Albert Boronat i Judith Pujol, és un mosaic de música, dansa, projeccions visuals i textos que els actors gairebé sempre llegeixen, atès que ha estat impossible, per qüestió de temps, assajar o fer-ne una digestió actoral plena.

El nostre món s’ha convertit en un arxipèlag de soledat. L’aïllament a què ens ha sotmès el confiament ha fet inviable la comunió i el ritual del teatre. Portaceli tenia l’encàrrec de celebrar aquest retrobament amb la paraula en un escenari emblemàtic, ressonant. La intimitat que prometia el moment es va veure una mica desvirtuada per l’eco del concert de Ramon Mirabet, que se celebrava a l’Anella Olímpica de Montjuïc i que en alguns moments reverberava a l’amfiteatre del Grec. Els que aneu a la funció d’aquest vespre ja no partireu aquesta intrusió acústica. Sigui com sigui, no passa cada dia que puguem veure junts sobre l’escenari artistes com Rosa Renom, Eduard Farelo, Nao Albet, Sol Picó, les Sey Sisters, Carlota Olcina o Ferran Carvajal, ni passa tampoc cada dia que algú ens demana de concentrar-nos en la paraula durant una estona tan llarga.

Eduard Farelo va fer una lectura comentada esplèndida de «La pesta» d’Albert Camus, i va definir la poètica del mateix espectacle, un artefacte concebut com un ritual de reconciliació per reconnectar-nos amb el temps. Portaceli es proposa de restituir-nos un espai ritual, el del teatre, en un moment en què “la comunitat està desapareixent i la hiperconnexió, conseqüència de la digitalització, ens permet estar cada vegada més interconnectats, però no necessàriament més units”, com diu Byung-Chul Han, un dels autors invocats i llegits en aquesta litúrgia embriagada de paraules, que la dansa de Sol Picó i les cançons de les Sey Sisters ajuden a fer més lleugera.

Bernat Puigtobella, Núvol, 5 juliol 2020

